Document ID: 32013D0634

DECIZIA DE PUNERE ÎN APLICARE A COMISIEI
din 31 octombrie 2013
privind ajustările aduse nivelurilor anuale de emisii alocate statelor membre pentru perioada 2013-2020 în temeiul Deciziei nr. 406/2009/CE a Parlamentului European și a Consiliului
(2013/634/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia nr. 406/2009/CE a Parlamentului European și a Consiliului din 23 aprilie 2009 privind efortul statelor membre de a reduce emisiile de gaze cu efect de seră astfel încât să respecte angajamentele Comunității de reducere a emisiilor de gaze cu efect de seră până în 2020 (1), în special articolul 10,
întrucât:
(1)
Pentru punerea în aplicare a articolului 10 din Decizia nr. 406/2009/CE, nivelurile anuale de emisii alocate statelor membre pentru perioada 2013-2020, determinate în conformitate cu Decizia 2013/162/UE a Comisiei (2) ar trebui să fie ajustate în funcție de cantitatea cu privire la:
-
certificatele care urmează să fie emise pentru instalațiile care desfășoară activitățile enumerate în anexa I la Directiva 2003/87/CE a Parlamentului European și a Consiliului (3), care au fost incluse în schema de comercializare a certificatelor de emisii a Uniunii (EU ETS) numai începând din 2013;
-
certificatele emise în temeiul deciziilor Comisiei de aprobare a includerii unilaterale de către anumite state membre a unor activități și gaze suplimentare în schema de comercializare a certificatelor de emisii în temeiul articolului 24 alineatul (1) din Directiva 2003/87/CE în perioada 2008-2012; și
-
certificatele corespunzătoare instalațiilor excluse din EU ETS în temeiul articolului 27 din Directiva 2003/87/CE începând din 2013 pentru perioada în care sunt excluse.
(2)
Datele transmise de statele membre în temeiul articolului 9a alineatul (2) din Directiva 2003/87/CE, astfel cum figurează în Deciziile C(2011) 3798, C(2008) 7867, C(2009) 3032, C(2009) 9849 și C(2012) 497 ale Comisiei privind acceptarea includerii unilaterale a unor gaze cu efect de seră și activități suplimentare de către Italia, Țările de Jos, Austria, Letonia și Regatul Unit, în temeiul articolului 24 din Directiva 2003/87/CE și luându-se în considerare excluderea instalațiilor cu emisii scăzute din EU ETS de către Germania, Regatul Unit, Franța, Spania, Croația, Slovenia și Italia, în temeiul articolului 27 din Directiva 2003/87/CE, ajustate de Comisie cu factorul linear de 1,74 %, au fost utilizate la calcularea ajustării nivelurilor anuale de emisii alocate fiecărui stat membru, după caz.
(3)
Cantitatea relevantă pentru aplicarea articolului 7 din Decizia nr. 406/2009/CE ar trebui să fie calculată ca diferența dintre nivelurile anuale de emisii alocate prevăzute în Decizia 2013/162/UE și ajustările prevăzute în prezenta decizie. În cazul în care cifra reprezentând ajustarea este negativă, cantitatea relevantă ar trebui să fie calculată prin creșterea nivelurilor anuale de emisii alocate prevăzute în Decizia 2013/162/UE cu ajustările stabilite în prezenta decizie.
(4)
Pentru a se asigura coerența între determinarea nivelurilor anuale de emisii alocate, ajustările aduse acestora și emisiile de gaze cu efect de seră raportate pentru fiecare an, ar trebui ca ajustările aduse nivelurilor anuale de emisii alocate statelor membre să fie calculate, de asemenea, aplicând valorile potențialului de încălzire globală prezentate în cel de al patrulea raport de evaluare elaborat de Comisia interguvernamentală privind schimbările climatice, adoptat prin Decizia 15/CP.17 a Conferinței părților la Convenția-cadru a Națiunilor Unite asupra schimbărilor climatice. Ajustările aduse nivelurilor anuale de emisii alocate, calculate în acest fel, ar trebui să devină aplicabile începând din primul an pentru care raportarea inventarelor de gaze cu efect de seră aplicând aceste noi valori ale potențialului de încălzire globală devine obligatorie în temeiul articolului 7 alineatul (6) litera (b) din Regulamentul (UE) nr. 525/2013 al Parlamentului European și al Consiliului (4).
(5)
Pentru a se asigura punerea la timp în aplicare a Deciziei nr. 406/2009/CE și pentru a se asigura securitatea juridică în ceea ce privește nivelurile anuale ajustate de emisii alocate statelor membre și cantitatea relevantă pentru punerea în aplicare a articolului 7 din Decizia 406/2009/CE, prezenta decizie ar trebui să intre în vigoare după trei zile de la data publicării în Jurnalul Oficial al Uniunii Europene,
ADOPTĂ PREZENTA DECIZIE:
Articolul 1
Ajustările aduse nivelurilor anuale de emisii alocate fiecărui stat membru pentru fiecare an din perioada 2013-2020 sunt stabilite în anexa I.
Articolul 2
În cazul în care un act adoptat în temeiul articolului 7 alineatul (6) litera (b) din Regulamentul (UE) nr. 525/2013 prevede ca statele membre să transmită inventarele emisiilor de gaze cu efect de seră determinate aplicând valorilor potențialului de încălzire globală prezentate în cel de al patrulea raport de evaluare elaborat de IPCC, astfel cum a fost adoptat prin Decizia 15/CP.17 a Conferinței părților la Convenția-cadru a Națiunilor Unite asupra schimbărilor climatice, ajustările aduse nivelurilor anuale de emisii alocate prevăzute în anexa II se aplică începând din primul an pentru care acest tip de raportare a inventarelor de gaze cu efect de seră devine obligatorie. În cazul în care se aplică prezentul articol, articolul 1 nu se aplică.
Articolul 3
Prezenta decizie intră în vigoare în a treia zi de la data publicării în Jurnalul Oficial al Uniunii Europene.
Adoptată la Bruxelles, 31 octombrie 2013.

Labels: 20